**ELŐTERJESZTÉS**

**Szombathely Megyei Jogú Város Közgyűlésének**

**2017. december 14-i ülésére**

**Javaslat szombathelyi identitást erősítő program elindítására**

Szombathely a Kárpát-medence egyetlen 2000 éve folyamatosan lakott települése. Önmagában ez a tény bizonyítja mindenkori lakóinak mély elköteleződését szülőhelyük, lakóhelyük iránt. Szombathely évezredeken át fontos volt lakóinak, dolgoztak fennmaradásáért, fejlődéséért, mely törekvésük egybeforrt saját egyéni boldogulásukkal is. A valamikor itt élők életközösségének máig ható kohéziós ereje a tenni akarásban, a közösségi felelősségvállalásban, és a hagyományok ápolásában gyökerezett. Szombathelyinek lenni sajátos lélekállapot, büszkeséggel teli attitűd, amely a XXI. században gazdag történelmi múltunk felvállalása, híres szülötteink emlékének ápolása, a Szombathelyen élők összetartozásának erősítése útján valósul meg.

Az elmúlt évek során az önkormányzat útjára indította a Szent Márton Emlékév programjait, a „Segítés városa” országszerte egyedülálló kezdeményezését, továbbá a „Szombathely visszavár” programot, és bevezette a Szent Márton kártya rendszerét. Az előző intézkedések az itt élő közösség kötődését is hivatottak voltak erősíteni a város iránt, ugyanakkor a városlakók összefogásának szép példái is voltak.

Az önkormányzat szándéka az, hogy a továbbiakban is támogassa a helyi identitás erősítését célul kitűző kezdeményezéseket, sőt maga is hozzájáruljon egy újabb program – elindítása révén a „szombathelyiség” megéléséhez.

Ehhez a törekvés megvalósításához nyújt segítséget „A Szent Mártonhoz kapcsolódó közös értékek és kulturális örökség 21. századi megújítása” című Interreg Central Europe transznacionális pályázat, amely lehetőséget kínál az új városi program elindítására. A program kidolgozásáról együtt gondolkodnak helyi művészek, helytörténészek, régészek, a tudományos és közélet, a történelmi egyházak köztiszteletben álló képviselő, a helyi civil szféra szereplői, valamint a kulturális és turisztikai szakma szakértői. A 2017. november 27-i támogatói csoport ülésen a program megvalósítóinak céljául a város híres szülötteinek életútját, tevékenységük napjainkra gyakorolt hatásait, munkásságuk örökségét bemutató ismeretanyag, és módszertan összeállítása került meghatározásra.

Az ismeretanyag kidolgozása módot kínál, és diákjaink számára lehetőséget biztosít arra, hogy az iskolai mindennapjaikba programszerűen beépítve kaphassanak információkat első ízben a város leghíresebb szülöttéről Szent Mártonról, majd ezt követően számos más szombathelyi híresség személyes élettörténetéről és munkásságáról is.

A program megvalósítása során így a fiatalok elköteleződése erősödhet városuk iránt, a programot megvalósítók reményei szerint a felnövekvő generációk – kerüljenek bármilyen távol is Szombathelytől – mindig szombathelyinek fogják vallani magukat. A város iránti kötődés jó alapot szolgáltathat arra is, hogy a távolba szakadtak visszatérjenek Szombathelyre. A vonzó, szerethető, évezredes és egyúttal XXI. századi értékeket is felmutató város képe ide csábíthatja az ország más településein élőket is.

A szombathelyiek szeretik városukat és nyitottak a külvilág felé  -  ezt igazolta az Európa Kulturális Fővárosa 2023 pályázatunk kapcsán készített kérdőíves felmérésünk. A kultúra segítségével nemcsak a lokálpatriotizmust, hanem a külvilág, Európa felé való nyitottságot is hangsúlyozni tudjuk, hogy a szombathelyi polgárok európai polgárnak is vallják magukat.

Meg kell teremteni, hogy a település lakói otthon érezzék magukat városukban és arra büszkék legyenek. A lokálpatriotizmus erősítése azért is rendkívül fontos, mert amennyiben a helyi lakosok nem hisznek a város számára kidolgozott stratégiákban, mint például az Európa Kulturális Főváros 2023 pályázat, nem is tudják azt hitelesen képviselni a településen, a térségen kívül. Úgy tapasztaltuk, a pályázat összefogásra ösztönzött, és azok is elmondták Szombathely jövőjével, kulturális életével kapcsolatos gondolataikat, akik ezt korábban nem tették meg. Ezt a pályázat egyik legnagyobb eredményének tartjuk!

Fontos a szülőföld megtartó erejének erősítése. Azért, hogy továbbra is Szombathelyen, illetve környékén éljenek, dolgozzanak, tanuljanak a polgárok, az elvágyódás érzését lehetőségeink szerint csökkentsük. A fiatalok, ha a város határain kívül végzik tanulmányaikat, fontos, hogy tudatosuljon bennük, hogy szülővárosuk egy olyan lehetőségekkel teli hely, ahová érdemes visszatérniük.

Egy település fejlődésében hatalmas törést jelenthet a helyi értelmiség „továbbállása”, a helyi vállalkozók utánpótlásának hiánya.

Törekedni kell arra, hogy Szombathelyen minél többen találják meg boldogulásukat, karrierjüket, álmaikat. Ez már csak azért is kivitelezhető, hiszen gyakran elegendő hasonló feltételeket nyújtani, mint a környező városok, és a településre visszatérnek azok, akik helyi kötődéssel rendelkeznek család, barátok, üzleti érdekeltség révén. Legyenek büszkék városukra! Ez önmagában is javít a szombathelyiek, a térségben élők hangulatán. Célunk, hogy 2023-ra Nyugat-Magyarországon Szombathely büszkélkedhessen a legjobb mutatókkal a várossal való elégedettség, illetve a város, a régió iránt érzett büszkeség tekintetében.

A helyi iskolák diákjai tanuljanak részletesen a város történetéről a lokálpatriotizmus erősítése érdekében! Ehhez szükség van helyi történelmet és történeteket feldolgozó könyvre, melyet az iskolák ötödikesei számára az önkormányzat adna.

Szorgalmazni kell a város történelmének alaposabb megértését, megismerését segítő kiadványok megjelentetését, rendezvények, vetélkedők szervezését, közösségek erősítését.

A közösségépítő találkozók segítik, felerősítik az egymás iránti felelősséget, felkelthetik a helyi közügyek iránti érdeklődést, így könnyebbé válhat az önkéntes-toborzás is a kulturális és más közösségi rendezvényekhez.

Szombathely egy élettel teli város. Szombathely szerethető város. Szombathely mindenkit nemcsak visszavár, de sokat tesz azért, hogy lakói jól érezzék itt magukat. Ezen közös célunk elérése érdekében kérem a Közgyűlés szíves támogatását az új városi program elindítására!

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2017. december „ ”**

**/: Dr. Puskás Tivadar :/**

**Határozati javaslat**

**……../2017. (XII. 14.) Kgy. sz. határozat**

Szombathely Megyei Jogú Város Közgyűlése a **„Javaslat szombathelyi identitást erősítő program elindítására”** című előterjesztést megtárgyalta, és a következő döntést hozta:

1. A Közgyűlés az előterjesztés tartalmát megismerte, azzal egyetért.
2. A Közgyűlés elhatározza, hogy új, szombathelyi identitást erősítő programot kíván indítani.
3. A Közgyűlés felkéri a polgármestert, hogy a program részleteit dolgozza ki, és terjessze azt a Közgyűlés elé.

**Felelős:** Dr. Puskás Tivadar, polgármester

Koczka Tibor, alpolgármester

Dr. Károlyi Ákos, jegyző

(A végrehajtás előkészítéséért:

Dr. Bencsics Enikő, az Egészségügyi és Közszolgálati Osztály vezetője

Mester Ágnes, az Egészségügyi, Kulturális és Koordinációs Iroda vezetője)

**Határidő:** 1. azonnal

2. azonnal

3. a Közgyűlés 2018. júniusi ülése